فەرەنسا تۆڕێکی گەورەی قاچاخچی کۆچبەرانی بۆ بەریتانیا دەستگیرکرد کە بەسی زۆریان خەڵکی هەرێمی کوردستان بوون.
زاڤیر دێلریۆ، سەرۆکی ئۆفیسی ناوەندی تایبەتمەند لە بەرەنگاربوونەوەی کۆچی نائاسایی بە ئاژانسی فرانس پرێسی راگەیاند: رۆژی دووشەممە لە میانی ئۆپەراسیۆنێکدا لە باکوری فەرەنسا، وێستگەیەکی دابینکردنی ئامێرە دەریاییەکانیان لە گەڕەکێکی شاری لیل دۆزیەوە، تیایدا دەست بەسەر ١٣ بەلەمدا گیراوە کە هەریەکەیان توانای هەڵگرتنی ٥٠ کۆچبەری هەیە و ١٤ بەلەمی ماتۆڕی، ٧٠٠ هێلەکی فریاکەوتن و نزیکەی ١٠٠ چوپ و٧٠٠ لیتر سووتەمەنی تیادا بووە.
لە ئۆپەراسیۆنەدا حهوت كهس دهستگیركراون كه چواریان پیاو و سێیان ئافرهته و یهكێكیان ئازاد كراوه، ئەو کەسانەی کە دەستگیرکراون سێ کەسیان کوردی عێراقن و پیاوێک و دوو ژنیش فەرەنسین.
داواکاری گشتی لە شاری بۆلۆن رایگەیاندووە، ئەو شەش کەسە تا کاتی سزادانیان دەستبەسەر کراون و سبەینێ رۆژی هەینی لە دادگا ئامادە دەبن.
ڕوونیشی كردەوە، ئەوان بە تۆمەتی "یارمەتیدانی بیانییەكان لە دۆخێكی نالەباردا و لە چوارچێوەی لە باندێكی ڕێكخراودا، دادگایی دەكرێن، سزاكەش تا ١٠ ساڵ زیندانیكردن دەگرێتەوە".
فرانس پرێس ئاماژەی بەوەکردووە، لێکۆڵەران گەیشتنە ئەو ئەنجامەی کە لە هاوینەوە ٨٠ جار خەڵکیان گواستووەتەوە کە ٥٠ جاریان سەرکەوتوو بوون تیادا ٨٠ هەزار یۆرۆ بۆ هەر جارێک داهاتیان بەدەستهێناوە.
ئاماژەی بەوەشکردووە: لێكۆڵینەوەكان لە مانگی یەكی ساڵی رابردوو لەسەر بنەمای زانیاری هەواڵگری هۆڵەندا دەستیپێكردووە كە دەست یەكەی هەواڵگری ئۆپەراسیۆنی فەرەنسا-بەریتانیا كەوتبوو، كە بۆ بەرەنگاربوونەوەی تۆڕەكانی قاچاخچیەكان بە هەماهەنگی لەگەڵ یۆرۆپۆل و چەند وڵاتێك لەوانە (بەلجیكا و هۆڵەندا و ئەڵمانیا) دەستیپێکردبوو.
ها-ع